Slik vil landslagsspillerne minnes terror-ofrene i Paris
Har du lyst til å synge med når den franske nasjonalsangen runger på Wembley i kveld? I så fall har du teksten her: Allons enfants de la Patrie, Le jour de gloire est arrivé ! Contre nous de la tyrannie L'étendard sanglant est levé. L'étendard sanglant est levé. Entendez-vous dans les campagnes Mugir ces féroces soldats ? Ils viennent jusque dans vos bras Égorger vos fils, vos compagnes ! Aux armes, citoyens, Formez vos bataillons, Marchons, marchons ! Qu'un sang impur Abreuve nos sillons ! Allerede dagen etter terrorangrepene i Paris forrige uke ble buen over Wembley lyssatt i de franske «tricolore»-fargene, rødt hvitt og blått. Samtidig lyste ordene «Liberté, egalité, fraternité» langs fronten på stadion. Oversatt: Frihet, likhet, brorskap. Privatlandskampen mellom England og Frankrike, med avspark klokken 21.00 i kveld, har stått på planen i lange tider. Men angrepene i Paris fredag skapte bølger også i fotballverdenen, blant annet siden Stade de France var et av terrormålene. En av terroristene hadde skaffet seg billett til fredagens kamp mellom Frankrike og Tyskland i den franske hovedstaden, men ble stoppet i sikkerhetskontrollen. Han sprengte seg selv sammen med to andre terrorister på utsiden, og de tre tok med seg én annen person i døden. Flere ble alvorlig skadet, tilskuere samlet seg på gressmatten etter kampslutt og landslagsspillerne måtte overnatte i garderoben på Stade de France. Les også: Beskriver skrekknatten i garderoben på Stade de France Til tross for grusomhetene i Frankrike ba det franske fotballforbundet om at kveldens privatlandskamp mot England måtte spilles. FA ba om sikkerhetsråd både fra myndighetene og fra politi, og med særdeles skjerpet sikkerhet kommer kampen nå til å gå som planlagt. Tyskland-treneren om terrornatten i Paris: – Jeg visste bare at jeg måtte fungereI forkant av avspark vil det bli markeringer av ulike slag. I britiske aviser i dag har teksten til den franske nasjonalsangen blitt trykket, slik at engelskmennene skal kunne lære seg ordene. Målet er at hele stadion, som ifølge ryktene er utsolgt, skal synge med. Det vil innebære cirka 80 000 stemmer som vil runge på det mektige stadionet. I tillegg til at nasjonalsangen har blitt trykket rundt omkring, kommer ordene også til å rulle på en storskjerm mens den spilles på Wembley. Og - i strid med vanlig protokoll, som tilsier at gjestenes nasjonalsang spilles først - vil den franske i kveld spares til slutt. Den engelske nasjonalsangen vil bli spilt cirka klokken 20.55. – Vi skal synge og dele dette øyeblikket sammen. At de engelske supporterne også vil synge vil gjøre dette sterkt. Jeg kjenner godt til engelskmenn, og jeg vet at de er svært respektfulle når noe sånt som dette skjer. Denne kampen er en fin anledning til å representere Frankrike. Den franske nasjonenen er viktigere enn fransk fotball i kveld, sier landslagskaptein Hugo Lloris ifølge The Telegraph. Les om England-kaptein Wayne Rooney som i går fortalte at han ringte alle de berørte lagkameratene i Manchester United etter terrorangrepet i Paris.Det er ikke bare i lyd det planlegges en markering på Wembley i kveld, men også i bilder. På tribunen er det lagt ut plakater, alle i fargene til tricoloren. Når de heves mot himmelen, vil stadion bli dekket av en mosaikk av franske farger. Like før avspark vil det bli holdt ett minutts stillhet. I tillegg skal de to lagenes kapteiner, Wayne Rooney og Hugo Lloris, legge ned kranser til minne om ofrene i Paris. Når kampen først blåses i gang, vil samtlige 22 spillere bære sørgebånd. ITV, et nettverk av kommersielle TV-kanaler i Storbritannia, skal sende kampen. Men av respekt for de tragiske hendelsene og markeringen, kommer det ikke til å bli sendt reklame før kampstart. Blant de cirka 80 000 tilskuerne på tribunen vil det være omtrent 1400 franske supportere til stede. Flere av dem har allerede vært synlige utenfor Wembley i dag, og den berømte Marseillaisen har vært å høre i gatene i timesvis før kampstart. Blant publikum vil også Prins William befinne seg, sammen med blant andre statsminister David Cameron. VG-spesial: Terrorangrepene i ParisEkstra sikkerhetstiltak har blitt satt i verk ved Wembley på kampdagen. Tilskuere med billett til kampen har blitt oppfordret til å møte opp i god tid, på grunn av skjerpet kontroll. De har også blitt bedt om å la være å ta med seg vesker, ryggsekker og lignende. Oppbudet av væpnet politi vil være markant større enn vanlig. Også tidligere i dag har de vært synlige utenfor stadion, blant annet da de franske landslagsspillerne var ute på en gåtur ved Wembley i dag tidlig. – Jeg er glad for at kampen skal spilles. Det viser at Frankrike ønsker å vise terroristene at nasjonen står opp mot dem. Det må vi også støtte. Det vil bli en stor kveld for oss å stå sammen på, og terroristene vil se at verden går videre og fordømmer dette, sier Wayne Rooney.
80 000 stemmer vil synge Frankrikes nasjonalsang «Marseillaisen». Rødt, hvitt og blått på tribunene. Markering fra begge lags kapteiner. Privatlandskampen mellom England og Frankrike blir mer enn bare en fotballkamp.